Gedagte vir die dag: Toegerus vir dienswerkFoto: pixabay.com Hý het sommige as apostels gegee, ander as profete, ander as evangeliste, en ander as herders en leraars, om God se mense toe te rus vir hulle dienswerk. Hulle werk is om Christus se liggaam op te bou. (Efesiërs 4:11-12) Christus het sy kerk geseën deur sy dienswerkers toe te rus met spesiale gawes waarmee hulle gelowiges moet ondersteun en versterk. Evangeliste, profete en apostels kan gesien word as reisende bedienaars, terwyl leraars gewoonlik aan ’n spesifieke gemeente verbonde is. Saam is hulle ’n gerekende krag, verenig in Christus en sy opdrag om die woord van God te verkondig en die bruid van Christus te vervolmaak. Om God se mense (die heiliges) toe te rus vir dienswerk, is iets wat afwesig is in die meeste kerke. Die heiliges sien kerkdienste selde as voorbereiding, maar beskou hulleself eerder as ’n gehoor wat vermaak moet word, nie ’n weermag wat toegerus moet word vir die koninkryk nie. Tog het Paulus Timoteus aangemoedig om dit wat hy geleer het, toe te vertrou aan getroues wat ander kon leer. Dit is die hart van dissipelskap, en ongelukkig iets wat baie afgewater is in die kerk vandag. Wanneer ons aanmeld vir voltydse diens en ons gawes gebruik tot sy eer – tussen gelowiges én ongelowiges – volg ons aktief in die voetspore van Jesus, wat nie gekom het om gedien te word nie, maar om te dien. Vader, om aan my broers en susters in Christus te dink as “heiliges” bou nie net die liggaam van Christus op nie, maar herinner my ook dat die kerk heilig is, opsy gesit vir U en u koninkryk. Bemagtig my en rus my toe om die “heiliges” te dien met ’n hart wat toegewy is aan U en dissipelskap. Amen